PATIENTVEJLEDNING

Indholdet i denne vejledning er godkendt af Dansk Selskab for Ambulant Kirurgi

01.05.2016 MBW (revideres hver 3. år)

Generel vejledning til operation i lokalbedøvelse

**Før operationen**

Hvis De har pacemaker, er i behandling med blodfortyndende medicin (f.eks. Magnyl eller Marevan) eller anvender midler mod depression, skal dette oplyses i god tid før operationen.
Undlad at smøre creme på huden. Eventuelt hår fjernes dagen før med en barbermaskine på et område omkring operationsstedet.

**Operationen**

Huden desinficeres med klorhexidinsprit, jod eller lignende. Lokalbedøvelsen sprøjtes ind under huden med en tynd nål; det svier og spænder ca. 1 minut. Man kan ved operationen ofte mærke berøring, men ikke smerte. Operationen varer fra 15-30 minutter.
Såret lukkes med en tråd, der oftest skal fjernes efter 7-14 dage på klinikken eller hos Deres praktiserende læge.

**Efter operationen**

*Mod smerter*: Lokalbedøvelsen holder i 2-6 timer.
Med mindre andet er aftalt, kan der mod smerte tages almindelige håndkøbspræparater Panodil, Kodimagnyl eller evt. Ibuprofen.
*Forbinding*: Forbindingen fjernes efter 3 dage (med mindre andet er aftalt). Ved behov kan såret derefter dækkes med Micropore (papirplaster), der kan købes på apoteket.
Efter trådfjernelse anbefales det i 3 uger at have Micropore på såret for at undgå, at kanterne skrider fra hinanden.
*Restriktioner*: Med mindre andet er aftalt, er der ingen restriktioner i, hvad man må; dog frarådes badning i svømmehal og havvand, indtil trådene er fjernet.
Husk at ringe om svar på vævsprøver.

*Komplikationer* :

I sjældne tilfælde kommer der blodansamling, som oftest forsvinder af sig selv efter nogle dage til uger.
I yderst sjældne tilfælde kommer der betændelse.
I meget sjældne tilfælde bliver ar grimme eller fortykkede.

I yderst sjældne tilfælde udvikles en overfølsomhedsreaktion mod lokalbedøvelse; dette kræver hurtig behandling eller eventuel indlæggelse på hospital.

Ved større blødning, blodansamling eller tegn på betændelse (rødme, varme, hævelse, temperatur over 38,5) kontaktes klinikken, vagtlæge eller skadestue.

Aftalt tid til operation dag 20 kl.

Evt. afbud bedes meddelt klinikken senest 2 dage før på tlf. 39 64 14 80 mellem kl. 9-14.

Ved udeblivelse uden afbud sendes regning på 500 kr.